CELEX: 32011D0671
Language: sk
Date: 2011-10-11 00:00:00
Title: Vykonávacie rozhodnutie Komisie z  11. októbra 2011 , ktorým sa členským štátom umožňuje predĺžiť dočasné povolenia udelené v súvislosti s novými účinnými látkami benalaxyl-M, gama-cyhalotrín a valifenalát [oznámené pod číslom K(2011) 7092] Text s významom pre EHP

12.10.2011   
            
            
               SK
            
            
               Úradný vestník Európskej únie
            
            
               L 267/19
            
         VYKONÁVACIE ROZHODNUTIE KOMISIE
   z 11. októbra 2011,
   ktorým sa členským štátom umožňuje predĺžiť dočasné povolenia udelené v súvislosti s novými účinnými látkami benalaxyl-M, gama-cyhalotrín a valifenalát
   [oznámené pod číslom K(2011) 7092]
   (Text s významom pre EHP)
   (2011/671/EÚ)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na smernicu Rady 91/414/EHS z 15. júla 1991 o uvádzaní prípravkov na ochranu rastlín na trh (1), a najmä na jej článok 8 ods. 1 štvrtý pododsek,
   so zreteľom na nariadenie Európskeho parlamentu a Rady (ES) č. 1107/2009 z 21. októbra 2009 o uvádzaní prípravkov na ochranu rastlín na trh a o zrušení smerníc Rady 79/117/EHS a 91/414/EHS (2), a najmä na jeho článok 80 ods. 1 písm. a),
   keďže:
   
               (1)
            
            
               V súlade s článkom 80 ods. 1 písm. a) nariadenia (ES) č. 1107/2009 sa smernica 91/414/EHS naďalej uplatňuje na účinné látky, v prípade ktorých sa pred 14. júnom 2011 prijalo rozhodnutie v súlade s článkom 6 ods. 3 smernice 91/414/EHS.
            
         
               (2)
            
            
               V súlade s článkom 6 ods. 2 smernice 91/414/EHS bola vo februári 2002 Portugalsku doručená žiadosť od spoločnosti ISAGRO IT o zaradenie účinnej látky benalaxyl-M do prílohy I k smernici 91/414/EHS. V rozhodnutí Komisie 2003/35/ES (3) sa potvrdilo, že dokumentácia je úplná a možno konštatovať, že v zásade spĺňa požiadavky na údaje a informácie stanovené v prílohách II a III k uvedenej smernici.
            
         
               (3)
            
            
               V súlade s článkom 6 ods. 2 smernice 91/414/EHS bola v auguste 2001 Spojenému kráľovstvu doručená žiadosť spoločnosti Pytech Chemicals GmbH o zaradenie účinnej látky gama-cyhalotrín do prílohy I k smernici 91/414/EHS. V rozhodnutí Komisie 2004/686/ES (4) sa potvrdilo, že dokumentácia je úplná a možno konštatovať, že v zásade spĺňa požiadavky na údaje a informácie stanovené v prílohách II a III k uvedenej smernici.
            
         
               (4)
            
            
               V súlade s článkom 6 ods. 2 smernice 91/414/EHS bola v septembri 2005 Maďarsku doručená žiadosť od spoločnosti ISAGRO IT o zaradenie účinnej látky valifenalát, predtým uvádzanej ako valifenal, do prílohy I k smernici 91/414/EHS. V rozhodnutí Komisie 2006/586/ES (5) sa potvrdilo, že dokumentácia je úplná a možno konštatovať, že v zásade spĺňa požiadavky na údaje a informácie stanovené v prílohách II a III k uvedenej smernici.
            
         
               (5)
            
            
               Potvrdenie úplnosti dokumentácie bolo potrebné, aby bolo možné pristúpiť k jej podrobnému preskúmaniu a aby v súvislosti s prípravkami na ochranu rastlín s obsahom príslušných účinných látok mohli členské štáty pri splnení podmienok stanovených v článku 8 ods. 1 smernice 91/414/EHS, a najmä podmienok týkajúcich sa podrobného posúdenia účinných látok a prípravkov na ochranu rastlín vzhľadom na požiadavky ustanovené v uvedenej smernici, udeliť dočasné povolenia na obdobie najviac troch rokov.
            
         
               (6)
            
            
               Účinky týchto účinných látok na zdravie ľudí a na životné prostredie sa posudzovali v súlade s ustanoveniami článku 6 ods. 2 a 4 smernice 91/414/EHS z hľadiska spôsobov použitia navrhovaných žiadateľmi. Spravodajské členské štáty predložili Komisii príslušné návrhy hodnotiacich správ 21. novembra 2003 (benalaxyl-M), 25. januára 2008 (gama-cyhalotrín) a 19. februára 2008 (valifenalát).
            
         
               (7)
            
            
               Po predložení návrhov hodnotiacich správ spravodajskými členskými štátmi sa uznalo za potrebné požiadať žiadateľov o ďalšie informácie a spravodajské členské štáty o preskúmanie týchto informácií a predloženie ich posúdenia. Skúmanie dokumentácií preto stále prebieha a hodnotenie nebude možné ukončiť v časovom rámci stanovenom v smernici 91/414/EHS v spojení s rozhodnutiami Komisie 2009/579/ES (6) (benalaxyl-M) a 2009/865/ES (7) (gama-cyhalotrín).
            
         
               (8)
            
            
               Keďže na základe doteraz vykonaného hodnotenia sa nezistili žiadne dôvody na bezprostredné obavy, v súlade s ustanoveniami článku 8 smernice 91/414/EHS by sa členským štátom malo umožniť predĺženie dočasných povolení udelených v súvislosti s prípravkami na ochranu rastlín obsahujúcimi príslušné účinné látky o 24 mesiacov s cieľom umožniť, aby sa pokračovalo v skúmaní dokumentácií. Predpokladá sa, že hodnotenie a rozhodovací proces v súvislosti s rozhodnutím o možnom schválení v súlade s článkom 13 ods. 2 nariadenia (ES) č. 1107/2009, pokiaľ ide o benalaxyl-M, gama-cyhalotrín a valifenalát, sa ukončí do 24 mesiacov.
            
         
               (9)
            
            
               Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
            
         PRIJALA TOTO ROZHODNUTIE:
   Článok 1
   Členské štáty môžu predlžiť dočasné povolenia týkajúce sa prípravkov na ochranu rastlín s obsahom látok benalaxyl-M, gama-cyhalotrín a valifenalát o časové obdobie, ktoré sa skončí najneskôr 31. októbra 2013.
   Článok 2
   Toto rozhodnutie stráca účinnosť 31. októbra 2013.
   Článok 3
   Toto rozhodnutie je určené členským štátom.
   
      V Bruseli 11. októbra 2011
      
         
            Za Komisiu
         
         John DALLI
         
            člen Komisie
         
      
   
   
      (1)  Ú. v. ES L 230, 19.8.1991, s. 1.
   
      (2)  Ú. v. EÚ L 309, 24.11.2009, s. 1.
   
      (3)  Ú. v. ES L 11, 16.1.2003, s. 52.
   
      (4)  Ú. v. EÚ L 313, 12.10.2004, s. 21.
   
      (5)  Ú. v. EÚ L 236, 31.8.2006, s. 31.
   
      (6)  Ú. v. EÚ L 198, 30.7.2009, s. 80.
   
      (7)  Ú. v. EÚ L 314, 1.12.2009, s. 100.